b'\n_START_ARTICLE_\nSrpenica\n_START_SECTION_\nIme\n_START_PARAGRAPH_\nIme kraja Srpenica izvira iz latin\xc5\xa1\xc4\x8dine, kjer stirpe pomeni \'jalovo govedo\', a vir navaja, da je ta razlaga neutemeljena. Bolj verjetne so korenine v latin\xc5\xa1\xc4\x8dini, kjer beseda stirps pomeni \'drevo, grm, korenina\'. V italijan\xc5\xa1\xc4\x8dini se ohranja v besedi sterpo, ki pomeni \'grmovje\', prav tako pa iz nje izhaja tudi ladinska beseda \xc5\xa1terp, ki pomeni \'dra\xc4\x8dje\'.\n_START_SECTION_\nZgodovina\n_START_PARAGRAPH_\nVas Srpenica se prvi\xc4\x8d omenja leta 1285 (kot Sterpenicz), a najdbe leta 2003 in 2008 potrjujejo, da so ljudje na tem obmo\xc4\x8dju \xc5\xbeiveli \xc5\xbee od 6. do 4. stoletja pr.n.\xc5\xa1t. Tolminski muzej je namre\xc4\x8d raziskal tri \xc5\xbegane grobove, pribli\xc5\xbeno 1 kilometer iz vasi. Gre za eno izmed va\xc5\xbenej\xc5\xa1ih najdi\xc5\xa1\xc4\x8d svetolucijske skupine. Samo zanimanje za to obmo\xc4\x8dje se je prebudilo leta 2003, ko so bili odkriti ostanki bronaste situle in \xc5\xbeganega groba. Arheologi so kasneje na najdi\xc5\xa1\xc4\x8du raziskali \xc5\xa1e dva \xc5\xbeeleznodobna \xc5\xbegana grobova.\n_START_SECTION_\nPrva svetovna vojna\n_START_PARAGRAPH_\nSrpenica je prvo sapo prve svetovne vojne ob\xc4\x8dutila 10. avgusta 1914, ko je doma\xc4\x8din blizu naselja ustrelil grofico Lucy Christalnigg. Grofica se je peljala iz Celovca v Gorico z informacijo, da je prepoved gibanja v dolini reke So\xc4\x8de preklicana. \xc4\x8crnovojni\xc5\xa1ki oro\xc5\xbeniki, ki so tod stra\xc5\xbeili, obvestila \xc5\xa1e niso dobili, zato je en izmed njih, doma\xc4\x8din, grofico, ki se ni ustavila za rutinski pregled, ustrelil. Vi\xc5\xa1ji oficir in grofi\xc4\x8din mo\xc5\xbe, Oskar Christalnigg, je vojaka, v nasprotju z njegovimi pri\xc4\x8dakovanji, nagradil s petimi srebrnimi kronami, ker je vestno in neustra\xc5\xa1no izpolnjeval ukaze. Na mestu, kjer je bila grofica ubita, \xc5\xa1e danes stoji kamnit kri\xc5\xbe, na katerem pi\xc5\xa1e Zur erinnerung an Luzy Graffin Christalnigg (V spomin grofici Lucy Christalnigg)._NEWLINE_Vas pa vojne vihre in grozot ni videla skoraj celo leto po za\xc4\x8detku prve svetovne vojne. Italijanski vojaki so v vas vkorakali 24. maja 1915, dva dni po vstopu Italije med dr\xc5\xbeave antante in napovedi vojne Avstriji. Zaradi svoje lege je bila vas idealna za zaledje, saj je avstrijska artilerija ni dosegla. Tu so Italijani postavili \xc5\xa1otore za pehoto, vile za oficirje, trafiko, tri bolni\xc5\xa1nice in mrtva\xc5\xa1nico. Va\xc5\xa1ko cerkev so spremenili v skladi\xc5\xa1\xc4\x8de, pokopali\xc5\xa1\xc4\x8de pa raz\xc5\xa1irili. \xc4\x8cez nekaj tednov (avgusta) so Srpeni\xc4\x8dane izselili v vas Azzido v Italiji, kjer so jim postavili \xc5\xa1otore, jeseni pa so jih premestili v \xc4\x8cedad in od tam naprej po razli\xc4\x8dnih krajih Severne Italije. Italija jim je priskrbela stanovanja, \xc5\xa1olanje in slu\xc5\xbebe. Na svoje izropane in uni\xc4\x8dene domove so se Srpeni\xc4\x8dani za\xc4\x8deli vra\xc4\x8dati spomladi \xc5\xa1ele leta 1919, svoja polja in njive pa so na\xc5\xa1li uni\xc4\x8dene, saj so italijanski vojaki \xc5\xa1otore postavljali na najbolj\xc5\xa1ih travnikih. _NEWLINE_Srpenico je v svojem dnevniku omenil tudi kasnej\xc5\xa1i italijanski diktator, Benito Mussolini, ki je zapisal, da je poleti 1915 dva meseca po\xc4\x8dival v vasi Serpenizza, preden se je nadaljevala ofenziva proti Bovcu.\n_START_SECTION_\nGasilsko dru\xc5\xa1tvo\n_START_PARAGRAPH_\nProstovoljno gasilsko dru\xc5\xa1tvo Srpenica je bilo ustanovljeno leta 1899, 30 let za Metliko, ki je svoje dru\xc5\xa1tvo ustanovila prva v Sloveniji. Dru\xc5\xa1tvo je ob ustanovitvi \xc5\xa1telo 54 \xc4\x8dlanov, za prevoz opreme pa so skrbeli doma\xc4\x8dini, ki so imeli konje. Zavetnik dru\xc5\xa1tva je sveti Florijan, tudi zavetnik va\xc5\xa1ke cerkve, dru\xc5\xa1tvo pa se pona\xc5\xa1a z najstarej\xc5\xa1im \xc5\xa1e ohranjenim praporom na Tolminskem. Med prvo svetovno vojno dru\xc5\xa1tvo ni delovalo. O\xc5\xbeivelo je leta 1919, ko so se doma\xc4\x8dini vrnili iz izgnanstva. Po letu 1922, ko so oblast prevzeli fa\xc5\xa1isti, je bilo prostovoljno gasilsko dru\xc5\xa1tvo Srpenica nosilec slovenstva, saj novi oblasti dru\xc5\xa1tva ni uspelo ukiniti, kot so to storili z Bralnim dru\xc5\xa1tvom Stol.  Tudi med drugo svetovno vojno gasilstva v vasi ni bilo, saj so bili mo\xc5\xa1ki mobilizirani v italijansko vojsko ali pa so od\xc5\xa1li v partizane. Srpeni\xc5\xa1ki gasilci so se vrnili po koncu vojne in priklju\xc4\x8ditvi k Jugoslaviji, svoje uniforme pa so si nadeli leta 1948.\n_START_SECTION_\nCerkev sv. Florijana\n_START_PARAGRAPH_\n\xc5\xbdupnijska cerkev, ki stoji sredi vasi, je posve\xc4\x8dena svetemu Florijanu, v sedanji podobi pa je bila zgrajena leta 1755, prvotna gotska cerkev pa je bila na istem mestu zgrajena nekje po letu 1474. Duhovnija se omenja leta 1755, \xc5\xbeupnija pa je postala leta 1930. Mo\xc4\x8dno je bila po\xc5\xa1kodovana v potresu leta 1976, med katerim se je izgubil tudi kamen z letnico zidave. Obnovljena je bila \xc5\xa1tiri leta kasneje. Druga obnova je bila kon\xc4\x8dana leta 2012 po potresu 2004, pri sanaciji pa so ob dr\xc5\xbeavi pomagali tudi doma\xc4\x8dini in gasilci. Obnovljena je bila tudi Ple\xc4\x8dnikova stre\xc5\xa1na kritina, ki je podobna tisti na cerkvi na Ljubljanskem barju ali na ljubljanski tr\xc5\xbenici.\n_START_SECTION_\nPle\xc4\x8dnikov spomenik NOB\n_START_PARAGRAPH_\nV sredi\xc5\xa1\xc4\x8du vasi stoji spomenik, posve\xc4\x8den va\xc5\xa1\xc4\x8danom, ki so padli v drugi svetovni vojni. Tudi zanj je na\xc4\x8drt narisal Jo\xc5\xbee Ple\xc4\x8dnik, ki je pri tem sodeloval z Nata\xc5\xa1o \xc5\xa0tupar \xc5\xa0umi. Kamniti spomenik, ki stoji na kamnitem kvadru, ima obliko stebra, navzgor pa se zaklju\xc4\x8duje v sto\xc5\xbecu. Na njem so vklesana imena padlih, nad katerimi so izklesani \xc5\xa1tirje venci. Odkrili so ga leta 1951.\n_START_SECTION_\nTKK Srpenica\n_START_PARAGRAPH_\nTovarna kemi\xc4\x8dnih izdelkov TKK Srpenica, najpomembnej\xc5\xa1i delodajalec okoli\xc5\xa1kim prebivalcem, je bila ustanovljena konec leta 1947, a njene korenine segajo v drugo polovico 19. stoletja, ko so blizu Srpenice na\xc5\xa1li nahajali\xc5\xa1\xc4\x8de krede. Podjetni doma\xc4\x8dini so kredo kopali, su\xc5\xa1ili in prodajali v Italijo vse do prve svetovne vojne, med obema vojnama pa se na obmo\xc4\x8dju dana\xc5\xa1nje tovarne za\xc4\x8deli rasti objekti za su\xc5\xa1enje in transport. _NEWLINE_Leta 1923 je italijanski podjetnik Giussepe Savornjan iz Krmina od Ob\xc4\x8dine Bovec zakupil zemlji\xc5\xa1\xc4\x8de in leta 1934 zgradil prvo barako za su\xc5\xa1enje krede in do za\xc4\x8detka druge svetovne vojne so na kraju blizu dana\xc5\xa1nje tovarne zrasli \xc5\xa1tevilni tovarni\xc5\xa1ki objekti. Po vojni in priklju\xc4\x8ditvi cone A k Jugoslaviji je Krajevni ljudski odbor Srpenica ustanovil podjetje "Kreda", v katerem je sprva delalo \xc5\xa1est delavcev in se v naslednjih desetletjih po\xc4\x8dasi \xc5\xa1irilo. _NEWLINE_Leta 1971 se je podjetje iz "Kreda" preimenovalo v "TKK", \xc5\xa1tiri leta kasneje pa so se pridru\xc5\xbeili Heliosu Dom\xc5\xbeale. Dotlej so bili razli\xc4\x8dni obrati razseljeni po vsej vasi, v sedemdesetih pa so ve\xc4\x8dino dejavnosti preselili na eno lokacijo. Leta 1987 se je podjetje osamosvojilo, leta 1990 pa je postala delni\xc5\xa1ka dru\xc5\xbeba. V zadnjih 20 letih so svoji proizvodni liniji dodali ogromno novih izdelkov, podjetje pa se cel \xc4\x8das razvija. 17. junija 2013 je belgijska dru\xc5\xbeba Soudal postala nova lastnica podjetja, ko je na dra\xc5\xbebi kupila 92,49-odstotni dele\xc5\xbe.  Leta 2018 je podjetje zgradilo nov logisti\xc4\x8dni center.'